એક વીડિયો સોશિયલ મીડિયા પર જોયો. બાળકો ઘરના ગાર્ડનમાં લઘરવઘર વેશમાં રમી રહ્યાં છે. ઓફિસેથી આવેલો પિતા તેમને જોઈને ચિંતિત થઈ જાય છે. ઘરમાં પ્રવેશીને જુએ છે તો આખું ઘર ખેદાનમેદાન પડ્યું છે. એક પણ ચીજ એની જગ્યાએ નથી. રસોડું વેરણછેરણ પડ્યું છે. ઘરમાં ટીવી લાઉડ અવાજે ચાલી રહ્યું છે. ઘર સંભાળતી પત્નીને કંઈ થયું તો નથીને એવું વિચારીને પતિ હાંફળોફાંફળો બેડરૂમ તરફ દોડે છે. ઓરડામાં જઈને જુએ છે તો પત્ની આરામથી પલંગ ઉપર બેઠી છે. કાનમાં ઈયરપ્લગ ભરાવીને ગાયન સાંભળી રહી છે. પતિ-પત્ની વચ્ચે સંવાદ રચાય છે, અને પત્ની કહે છે, “તું રોજ મને કહે છેને કે આખો દિવસ તારે ઘરમાં શું કામ હોય છે? બસ, આજે એ તમામ કામ મેં કર્યાં નથી.”